b'\n_START_ARTICLE_\nOpmaskning\n_START_PARAGRAPH_\nOpmaskning er betegnelsen for et h\xc3\xa5ndv\xc3\xa6rk, hvor man reparerede is\xc3\xa6r nylonstr\xc3\xb8mper._NEWLINE_Damestr\xc3\xb8mper af nylon dukkede op i USA i slutningen af 1930\'erne, og kom til Danmark under, og is\xc3\xa6r efter 2. verdenskrig._NEWLINE_Da disse str\xc3\xb8mper var temmelig kostbare, blev de ofte repareret, n\xc3\xa5r de gik i stykker ved at der "l\xc3\xb8b en maske" eller der gik hul p\xc3\xa5 dem._NEWLINE_I 1940\'erne og 1950\'erne opstod der derved mange sm\xc3\xa5 hjemmevirksomheder, opmaskningsforretninger (opmaskningscentraler), som foretog s\xc3\xa5danne reparationer. Det var hovedsageligt hjemmeg\xc3\xa5ende kvinder, som drev disse forretninger. I nogle tilf\xc3\xa6lde, is\xc3\xa6r i de st\xc3\xb8rre byer, kunne de have 2-3 andre damer til at hj\xc3\xa6lpe med opmaskningen._NEWLINE_Der blev i nogle byer afholdt korte private kurser, hvor man kunne l\xc3\xa6re h\xc3\xa5ndv\xc3\xa6rket. Nogle af de firmaer, som solgte opmaskemaskiner, afholdt ogs\xc3\xa5 s\xc3\xa5danne kurser. Man kunne ogs\xc3\xa5 l\xc3\xa6re det hos en i forvejen etableret opmasker._NEWLINE_Kunderne m\xc3\xb8dte op i de private hjem med deres str\xc3\xb8mper, eller de kunne indleveres i butikker i byerne, fx i trikotageforretninger, som videresendte dem til reparation hos opmaskerne._NEWLINE_Reparationerne kunne enten laves i h\xc3\xa5nden med specielle n\xc3\xa5le der mindede om h\xc3\xa6klen\xc3\xa5le, eller med s\xc3\xa6rlige elektriske opmaskemaskiner. Disse maskiner kunne v\xc3\xa6re af m\xc3\xa6rker som fx Vitos, Pierette eller Speedomask, hvoraf nogle blev produceret i Frankrig._NEWLINE_Prisen for at f\xc3\xa5 lavet str\xc3\xb8mperne var i 1950\'erne mellem 15 \xc3\xb8re og 25 \xc3\xb8re pr. l\xc3\xb8ben maske._NEWLINE_Erhvervet udd\xc3\xb8de i begyndelsen af 1970\'erne, fordi nylonstr\xc3\xb8mper blev s\xc3\xa5 billige, at det ikke kunne betale sig at f\xc3\xa5 dem repareret. De blev ofte smidt v\xc3\xa6k, n\xc3\xa5r de gik i stykker._NEWLINE_Kendskabet til erhvervet med opmaskning blev genoplivet i tv-serien Matador i 1970\'erne, hvor Agnes i serien startede sin egen opmaskningsforretning.'